Rozhodnutie Komisie
z 19. mája 1994
ustanovujúce osobitné podmienky dovozu produktov rybolovu a akvakultúry pochádzajúcich z Indonézie
(94/324/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/493/EHS z 22. júla 1991, ktorá ustanovuje zdravotné podmienky pre produkciu produktov rybolovu a ich uvádzanie na trh [1], a najmä na jej článok 11 ods. 1,
keďže odborník Komisie vykonal inšpekčnú návštevu Indonézie, aby si overil podmienky, za ktorých sa vyrábajú, skladujú a odosielajú produkty rybolovu do spoločenstva;
keďže právne predpisy Indonézie o zdravotnej inšpekcii a monitorovaní produktov rybolovu možno považovať za rovnocenné s ustanoveniami smernice 91/493/EHS;
keďže ministerstvo poľnohospodárstva, generálne riaditeľstvo rybolovu, príslušný indonézsky orgán a provinčné laboratórium pre inšpekciu rýb a kontrolu kvality, jeho inšpekčné oddelenie sú schopné efektívne overovať uplatňovanie platných zákonov;
keďže postup získania zdravotného osvedčenia, ktorý uvádza článok 11, ods. 4, písm. a) smernice 91/493/EHS musí obsahovať aj definíciu vzoru osvedčenia, minimálne požiadavky týkajúce sa jazyka/jazykov, v ktorých musí byť napísaný a funkciu osoby, ktorá je oprávnená ho podpísať;
keďže podľa článku 11, ods. 4, písm. b) smernice 91/493/EHS na balenia produktov rybolovu by mala byť pripevnená známka, ktorá uvádza meno tretej krajiny a číslo schválenia/registrácie prevádzkarne pôvodu;
keďže podľa článku 11, ods. 4, písm. c) smernice 91/493/EHS sa musí zostaviť zoznam schválených prevádzkarní; keďže zoznam sa musí zostaviť na základe oznámenia ministerstva poľnohospodárstva, generálneho riaditeľstva rybolovu, Komisii; keďže úlohou ministerstva poľnohospodárstva, generálneho riaditeľstva rybolovu preto je, aby zabezpečilo plnenie ustanovení článku 11 ods. 4 smernice 91/493/EHS, ktoré boli prijaté s týmto cieľom;
keďže ministerstvo poľnohospodárstva, generálne riaditeľstvo rybolovu poskytlo úradné ubezpečenia v súvislosti s plnením pravidiel stanovených v kapitole V prílohy smernice 91/493/EHS a v súvislosti s plnením podmienok rovnocenných s tými, ktoré ustanovuje uvedená smernica pre schválenie prevádzkarní;
keďže opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Ministerstvo poľnohospodárstva, generálne riaditeľstvo rybolovu (provinčné laboratórium pre inšpekciu rýb a kontrolu kvality) je oprávneným orgánom v Indonézii na overenie a osvedčovanie plnenia požiadaviek smernice 91/493/ESH pre produkty rybolovu a akvakultúry.
Článok 2
Produkty rybolovu a akvakultúry pochádzajúce z Indonézie musia spĺňať nasledujúce podmienky:
1. ku každej zásielke musí byť priložené riadne vyplnené, podpísané, očíslované originálne zdravotné osvedčenie opatrené dátumom a pozostávajúce z jedného listu v súlade so vzorom, uvedeným v prílohe A k tomuto rozhodnutiu;
2. produkty musia pochádzať zo schválených prevádzkarní, ktorých zoznam obsahuje príloha B k tomuto rozhodnutiu;
3. s výnimkou voľne uložených zmrazených produktov rybolovu určených pre výrobu konzervovaných potravín, musia byť všetky balenia označené slovom "Indonesia" a číslom schválenia prevádzkarne pôvodu nezmazateľnými písmenami.
Článok 3
1. Osvedčenia uvedené v článku 2 ods. 1 musia byť vyhotovené aspoň v jednom z úradných jazykov členského štátu, v ktorom sa vykonávajú kontroly.
2. Osvedčenia musia obsahovať meno, funkciu a podpis zástupcu Ministra poľnohospodárstva, generálne riaditeľstvo rybolovu, a jeho úradnú pečiatku v inej farbe ako ostatné náležitosti.
Článok 4
Toto rozhodnutie sa bude uplatňovať od 1. augusta 1994.
Článok 5
Toto rozhodnutie je adresované členským štátom.
V Bruseli 19. mája 1994